Diari Oficial de la Generalitat Valenciana


Sumari del DOGV 8815, del 19-05-2020 (2020/3508)

DECRET 61/2020, de 15 de maig, del Consell, de modificació del Decret 58/2020, de 8 de maig, d'aprovació de bases reguladores per a la concessió directa d'ajudes a treballadors i treballadores acollits a una reducció de jornada a conseqüència de la Covid-19.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8815

Data del DOGV
:   19-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3508


Data del document
:   15-05-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública
    * manteniment de l'ocupació
    * ajuda d'urgència
    * Dret del treball
    * cura de la salut
    * cura d'infermeria
    * epidèmia
    * estat d'emergència
    * ajuda econòmica
    * malaltia infecciosa
    * política sanitària
    * informació dels treballadors
    * salut pública

DECRET 61/2020, de 15 de maig, del Consell, de modificació del Decret 58/2020, de 8 de maig, d'aprovació de bases reguladores per a la concessió directa d'ajudes a treballadors i treballadores acollits a una reducció de jornada a conseqüència de la Covid-19. [2020/3508]  
El Consell va aprovar el passat 8 de maig el Decret 58/2020, d'aprovació de bases reguladores per a la concessió directa d'ajudes a treballadors i treballadores acollits a una reducció de jornada a conseqüència de la Covid-19.   
L'actual coneixement de la quantia de persones potencials beneficiàries de la subvenció, així com el contacte amb els agents socials, fan recomanable la urgent modificació del decret amb la finalitat d'arribar amb les ajudes a un nombre major de persones, ja que s'ha constatat l'existència de crèdit que permet suprimir determinats requisits que minvaven sensiblement el total de persones possibles destinatàries finals.   
Aquesta modificació afecta la redacció dels articles 4, 10 i 11 del Decret 58/2020.  
  
Per això, i després d'haver-se seguit els tràmits que es recullen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en virtut del que disposa l'article 28.c de la Llei 5/1983, de 30 de desembre, de la Generalitat, del Consell, i a proposta del conseller d'Economia Sostenible, Sectors Productius, Comerç i Treball, amb la deliberació prèvia del Consell en la reunió de 15 de maig de 2020,  
  
  
DECRETE  
  
Article 1. Modificació de l'article 4 del Decret 58/2020  
Aquest precepte queda redactat en els termes següents:  
  
«Article 4. Persones beneficiàries i requisits  
1. Podran ser-ne beneficiàries les persones que reunisquen els següents requisits:  
a) Estar donat d'alta en el Règim General de la Seguretat Social.   
b) Haver-se acollit a la reducció de jornada durant el període de l'estat d'alarma en un percentatge igual o superior al 50%, i mantindre aquesta reducció durant almenys un mes.  
c) Tindre el domicili fiscal a la Comunitat Valenciana.»  
  
Article 2. Modificació de l'article 10 del Decret 58/2020  
Aquest precepte queda redactat en els termes següents:  
  
«Article 10. Instrucció  
Una vegada examinades les sol·licituds, la comissió tècnica esmentada en l'apartat anterior emetrà un informe en què farà constar que es compleixen els requisits necessaris per a la concessió de les ajudes i formularà la proposta de concessió a l'òrgan competent per a resoldre.»  
  
Article 3. Modificació de l'apartat 2 de l'article 11 del Decret 58/2020  
  
Aquest precepte queda redactat en els termes següents:  
  
«Article 11. Resolució i recursos  
(...)  
2. La resolució de concessió aprovarà la relació definitiva de persones beneficiàries, determinarà la quantia concedida i incorporarà, si escau, les condicions, obligacions i determinacions accessòries a què hagen de subjectar-se les persones beneficiàries. Aquesta resolució es publicarà en el Diari Oficial de la Generalitat Valenciana, i la relació de persones beneficiàries en la pàgina web de LABORA (http://www.labora.gva.es). Totes les dades identificatives figuraran de manera anonimitzada. Les persones interessades podran comprovar a través de l'esmentada pàgina de LABORA les seues dades sense anonimitzar.»  
DISPOSICIONS ADDICIONALS  
  
Primera . Incidència pressupostària   
Aquest decret no comporta increment addicional de la despesa pública respecte de la continguda inicialment en el Decret 58/2020, de 8 de maig.  
  
Segona. Ampliació del termini de presentació de sol·licituds  
El termini de quinze dies hàbils per a la presentació de les sol·licituds previst en l'article 6.3 del Decret 58/2020 tornarà a comptar des de l'endemà de la publicació d'aquest decret en el Diari Oficial de la Generalitat Valenciana, sense perjudici que es consideren vàlidament dins de termini les sol·licituds presentades des de la publicació d'aquell.  
  
  
  
DISPOSICIONS FINALS  
  
Primera. Habilitació  
S'habilita la persona titular de la Direcció General de LABORA per a dictar les instruccions i adoptar les mesures que considere oportunes per a l'aplicació i execució d'aquest decret.  
  
Segona. Efectes  
Aquest decret produirà efectes a partir de l'endemà de publicar-se en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
Als esmentats terminis els serà aplicable les suspensions establides en les disposicions addicionals segona i tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
  
  
València, 15 de maig de 2020  
  
El president de la Generalitat,  
XIMO PUIG I FERRER  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ